সূত্র জানায়, ১৭৭২ সালে বৃহত্তর রংপুর অঞ্চলে নীলচাষ শুরু হয়; কিন্তু তত্কালীন শাসকগোষ্ঠীর অত্যাচারের কারণে ১৮৫৯ সালে ঐতিহাসিক নীল বিদ্রোহ সংঘটিত হয়। এরপর এই অঞ্চলে নীলচাষের অবসান ঘটে। প্রায় দেড়শ বছর পর রংপুর সদর উপজেলার রাজেন্দ্রপুর ও গঙ্গাচড়া উপজেলার পাগলাপীর হরকলী ঠাকুরপাড়া এলাকার প্রায় সাড়ে ৩ হাজার চাষি  নীলচাষ করে সাফল্য পান। তাদের দেখে অনেকেই এখন নীলচাষে আগ্রহী হয়ে ওঠে। ফলে দিন দিন এ অঞ্চলে নীলচাষ বেড়েই চলেছে। গত ৫ বছর ধরে রংপুরের তৈরি নীল ঢাকার বিভিন্ন সুতাকল ও কাপড়ের মিলে বিক্রিসহ বিশ্বের বিভিন্ন দেশে রফতানি হচ্ছে। প্রতি কেজি নীল এক হাজার দুশ থেকে দেড় হাজার টাকা পর্যন্ত বিক্রি হচ্ছে। রংপুর কৃষি সম্প্রসারণ বিভাগের উপ-পরিচালক হাসানুর রহমান জানান, রংপুর সদর উপজেলার হরিদেবপুর, মমিনপুর, রাজেন্দ্রপুর, গঙ্গচড়া উপজেলার খলেয়া গঞ্জিপুর, কোলকোন্দ, আলমবিদিতর, তারাগঞ্জ উপজেলার ইকরচালী ইউনিয়ন, নীলফামারীর কিশোরগঞ্জ  এলাকায় বিচ্ছিন্নভাবে নীলচাষ হচ্ছে। আগামীতে নীল কৃষকদের অন্যতম প্রধান অর্থকরী ফসল হবে বলে আশা প্রকাশ করেন তিনি।